पुलिस अधीक्षक सुरेन्द्र कुमार झा द्वारा गठित पुलिस टीम ने 17 अक्तूबर की शाम से लेकर देर रात तक जिले के हंटरगंज थाना क्षेत्र में विभिन्न स्थानों पर छापामारी कर अन्तर्राज्यीय गिरोह के चार वाहन चोरों को गिरफ्तार करते हुए चोरी की दस मोटरसाइकिलों को बरामद किया है। इस आशय की जानकारी आज यहॉ पुलिस अधीक्षक कार्यालय में आयोजित पत्रकार वार्ता में पुलिस अधीक्षक सुरेन्द्र कुमार झा ने दी। उन्होंने बताया कि गिरफ्तार वाहन चोरों में मिथलेश यादव ग्राम कोसमाही, यादव ग्राम कोसमाही, रघुवीर यादव ग्राम कोसमाही एवं उमेश यादव ग्राम अकौना, सभी हंटरगंज थाना के निवासी हैं। इन चारों चोरों की निशानदेही पर हीरो होन्डा पैशन प्रो- चार, हीरो होन्डा स्पेलेन्डर- तीन, बजाज कावासाकी- एक, बजाज प्लेटिना- एक तथा हीरो होन्डा सीडी डीलक्स- एक मोटरसाइकिल, कुल दस मोटरसाईकिलें बरामद की गई। पुलिस टीम का नेतृत्व अनुमंडल पुलिस पदाधिकारी ज्ञानरंजन ने किया और टीम में हंटरगंज थाना प्रभारी घनश्याम प्रसाद साह, एसपी एसओजी एवं हंटरगंज थाना के जवान शामिल थे। पत्रकार वार्ता में अनुमंडल पुलिस पदाधिकारी ज्ञानरंजन एवं हंटरगंज थाना प्रभारी घनश्याम प्रसाद साह भी उपस्थित थे।